লিওনেল মেসি: যেভাবে আমেরিকান ক্লাবে যোগ দেয়ার খবর রটালো গণমাধ্যমে
বিশ্বের সবচেয়ে নামি ফুটবল তারকাদের একজন লিওনেল মেসি আমেরিকায় ক্লাব কিনছেন একই সাথে সেই ক্লাবে খেলবেনও তিনি এমন একটি খবর আমেরিকান গণমাধ্যমে পাওয়া যাচ্ছে।
মেসি এখন ফরাসী ক্লাব প্যারিস সেইন্ট জার্মেইয়ের হয়ে খেলেন, ক্যারিয়ারের শুরু থেকে দীর্ঘদিন বার্সেলোনার হয়ে খেলার পর গত বছর ফুটবল বিশ্বে আলোড়ন তুলে ফ্রান্সে পাড়ি জমান এই আর্জেন্টাইন তারকা।
খবরে এসেছিল, ২০২৩ সালের গ্রীষ্মে লিওনেল মেসি আমেরিকার মেজর লিগ সুপারের ক্লাব ইন্টার মায়ামিতে যোগ দিচ্ছেন।
এমনকি ক্লাবটির ৩৫ শতাংশ শেয়ারও কিনে নিচ্ছেন মেসি।
তবে মেসির এজেন্ট তার বাবা হোর্হে মেন্ডেজ এ বিষয়ে ফরাসী পত্রিকা লা প্যারিজিয়েন পত্রিকায় বলেছেন, "এটা সম্পূর্ণ ভুয়া।"
ডিরেকটিভি স্পোর্টসের আর্জেন্টিনা প্রতিনিধি অ্যালেক্স ক্যান্ডাল মঙ্গলবার বলেছেন, "চুক্তিপত্র তৈরি হয়ে গেছে, অগাস্ট মাসে হবে সই।"
যদিও লিওনেল মেসির ঘনিষ্ঠ সূত্র এখনো পর্যন্ত এই দাবি উড়িয়ে দিচ্ছেন।
তবে লিওনেল মেসি যে আমেরিকা যেতে চান সেটা কখনোই গোপন ছিল না।
মায়ামির সৈকতে তার একটি বাড়ি আছে এবং তিনি আগেই বলেছেন ক্যারিয়ারের শেষ দিকে দুই বছর আমেরিকায় খেলতে চান।
ইন্টার মায়ামির সাথে অনেকদিন ধরেই মেসির নাম ঘুরে ফিরে আসছে, মায়ামিতে বাড়ি, মায়ামির মালিক ইংলিশ তারকা ডেভিড বেকহামের সাথে সম্পর্ক এসব মিলিয়ে গণমাধ্যমে প্রায়ই খবর আসে মেসির আমেরিকা সংযোগ নিয়ে।
সোমবার ডেভিড বেকহাম ইন্সটাগ্রামে লিওনেল মেসির সাথে ছবি পোস্ট করার পর এই গুঞ্জন নতুন করে আলোচনায় আসে।
তবে শুধু মেসি নন, যুক্তরাজ্যের এই সাবেক তারকা ফুটবলার কিলিয়ান এমবাপে, সার্জিও রামোস ও নেইমারের সাথেও ছবি পোস্ট করেন।
মেসির এজেন্ট লা প্যারিজিয়েনকে বলেন, এটা পুরোপুরি ভুয়া। লিও এখনো কোনও সিদ্ধান্ত নেননি। ডেভিড বেকহাম ও লিওনেল মেসির সাথে দেখা হয়েছে কারণ পিএসজি দলটি এখন কাতারের দোহায় আছে এবং বেকহাম সেখানে ফিফা বিশ্বকাপের দূত হিসেবে এসেছেন।
এর আগে ফেব্রুয়ারি মাসে ইন্টার মায়ামির মালিকদের একজন হোর্হে মাস বলেছিলেন লিওনেল মেসিকে সাথে পাওয়ার সব ধরনের সুযোগই তারা নেবেন। পিএসজির সাথে লিওনেল মেসির চুক্তি শেষ হওয়ার অপেক্ষায় আছেন তারা।
ফেব্রুয়ারি মাসে মায়ামি হেরাল্ডের সাথে একটি সাক্ষাৎকারে হোর্হে মাস বলেছিলেন, "লিওনেল মেসি এখনও সেরাদের একজন। তার দক্ষতা কখনোই ফুরিয়ে যাবে না। আমি বিশ্বাস করি, ডেভিড বেকহামের সাথে তার একটা ভালো সম্পর্ক আছে এবং যখনই মেসি পিএসজি ছেড়ে দেবেন, আমরা চাইবো মেসি আমাদের হয়ে খেলেন এবং এই পরিবারের অংশ হন।
"এটা হতেই পারে। আমরা চেষ্টা করবো। আমি মন থেকে আশাবাদী। এটা সম্ভব।"
লিওনেল মেসি ২০২০ সালের ডিসেম্বর মাসেই ইঙ্গিত দিয়েছিলেন তিনি আমেরিকায় একদিন খেলতে চান।
তখন স্প্যানিশ টেলিভিশন লা সেক্সটায় মেসি বলেছিলেন, "একদিন আমি আমেরিকায় খেলতে চাই। সেখানে জীবন ও ফুটবল লিগের অভিজ্ঞতা নিতে চাই। এবং ক্যারিয়ার শেষে বার্সেলোনায় থাকতে চাই।"
তের বছর বয়স থেকেই লিওনেল মেসি বার্সেলোনার হয়ে খেলেন এবং বার্সেলোনা শহরে থাকেন এবং সেখানেই তিনি সবচেয়ে স্বস্তি পান বলে জানিয়েছেন নানা সময়ে।

বিশ্বের সবচেয়ে নামি ফুটবল তারকাদের একজন লিওনেল মেসি আমেরিকায় ক্লাব কিনছেন একই সাথে সেই ক্লাবে খেলবেনও তিনি এমন একটি খবর আমেরিকান গণমাধ্যমে পাওয়া যাচ্ছে।